**נושא: הזדקנות בכלא: חווית המאסר נקודת מבטם של אסירים מבוגרים במאסר ראשון**

**שמות החוקרות: אפרת שהם ואירית אדמצ'וק**

בעשורים האחרונים ניתן למצוא בחלק ממדינות המערב דיווחים על צמיחה בשכיחותם של האסירים המבוגרים מקרב אוכלוסיית האסירים הכללית. אמנם צמיחה זו מיוחסת בחלקה לאוכלוסיות מזדקנות ושיעורי פשיעה עולים מצד אנשים מבוגרים. יחד עם זאת בתוך אוכלוסייה מזדקנת זאת ניתן למצוא גם עבריינים אשר נכנסים למאסר לראשונה בגילאים מבוגרים ומהווים במקרים מסוימים אף למעלה ממחציתם של כלל האסירים ה'זקנים' (Sodhi-Berry et al., 2015). בדומה למתרחש בעולם המערבי, גם אוכלוסיית האסירים בישראל מזדקנת. בישראל ניתן לראות עליה משמעותית במספר האסירים הזקנים: למשל, בין השנים 2001 – 2011 מספרם של האסירים הפליליים בני 55 ומעלה בשנים 8118-עלה ב-191% , כלומר כמעט פי שלושה. זאת לעומת עליה של 40.5% של אסירים פליליים צעירים יותר(דוידסקו וולק, 2012) . דוח שירות בתי סוהר לשנת 2020 הראה כי בין השנים 2010 לבין 2020 קיימת עליה מתמדת בקרב אסירים מבוגרים מעל גיל 55 כאשר העלייה הגדולה יותר הנה בגילאים 65 ומעלה. בעוד שבשנת 2010 היו 153 אסירים מעל 65 , מספרם עלה ל- 275 אסירים בשנת 2020 (שירות בתי סוהר, 2021).

הספרות מסווגת עבריינים מבוגרים באמצעות טיפולוגיה המורכבת משלוש קבוצות המבוססות על ההיסטוריה הפלילית של האדם: 1) עבריינים זקנים, שהם עבריינים שביצעו את העבירה הראשונה שלהם בשלהי חייהם; 2) רצידיביסטים, שהם עבריינים רגילים, שהתבגרו תוך כדי ביצוע עבירות חוזרות ונישנות; ו- 3) אסירי עולם, שהם אלה שמרצים עונש מאסר ארוך טווח (Aday, 1994; Goetting, 1984; Maschi et al., 2013; Uzoaba, 1998). חוסר הבהירות בקטגוריות אלו, הביא להקמת קטגוריה רביעית כדי להבדיל בין העבריינים שהורשעו בעבירה הראשונה שלהם לפני שהם היו בקטגוריית 'זקנים' (Goetting, 1984), אך כל הקטגוריות הללו קשורות בעיקר לסיווגים, לתיקונים ולא לעבירות שבוצעו. עם זאת, הספרות אכן מזהה שרוב הגברים המבוגרים נכלאים בבתי כלא במדינה בגין עברות של רצח, פשעי מין או סמים, בעוד שבקרב נשים מבוגרות , סביר להניח שירצו עונש על עבירות רצח או עבירות הקשורות לסמים (Aday, 2003; Aday & Krabill, 2011).

ווהידין ואדיי (Wahidin & Aday, 2010) פירטו מספר "כאבי מאסר" המאפיינים את העבריינים הקשישים, עם דגש על עבריינים שביצעו את עבירתם הראשונה לאחר גיל 50: 1) סובלים לעיתים קרובות מהלם בכלא / קשיים בהתמודדות עם מאסר מאוחרי החיים; 2) עלולים להיות מנוכרים ממשפחות בגלל פשעים אלימים שנעשו נגד בני משפחה; 3) יתכן שיש בעיות דיכאון וחרדה הקשורות לאובדן משפחה, חברים וחיים מבחוץ בכלל; 4) ייתכן וישנם רגשות אשמה כבדים עקב עבירות מין / מקרי רצח נגד בני משפחה; 5) עלולים לחוות פחד מוגבר הקשור לכליאה מאוחרת בחיים, במיוחד לאסירים פגיעים שבריריים; 6) עלולים לבודד את עצמם מהסביבה החברתית הגדולה יותר, לבלות זמן רב בתאיהם; 7) עלולים לחוות מחשבות אובדניות- שכיחות גבוהה יותר בקרב אסירים הנכנסים לכלא עם בעיות נפשיות; 8) עלולים לפתח ציפיות לא מציאותיות לגבי שירותי הבריאות בכלא, לעיתים קרובות בהשוואה לחוויות חיצוניות.

עולה כי מאסר יכול לצמצם את נוכחות המשפחה בכך שיש אינטראקציה מוגבלת, האסירים המבוגרים לרוב מאבדים את הקשר עם העולם החיצוני. האסירים שביצעו פשעים נגד בני משפחה או פשעים מינים עלולים לפתח קונפליקט במערכת היחסים המשפחתית, לאסירים אלו יש קצת או כלל לא מבקרים מהחברים הקרובים או בני משפחה (Maschi et al., 2013)

עד שנות ה-70 ,בדומה לתחום הזקנה בכללותו, הדיון המדעי בסוגיית האסירים הזקנים כמעט שלא זכה לביטוי בשיח הציבורי או המדעי בישראל. מאז ועד היום אמנם נעשו מספר מחקרים בנושא, אך היקפם מצומצם ביותר וממצאיהם לא תמיד התיישבו זה עם זה. המחקר החלוצי הראשון בתחום האסירים הזקנים בישראל התפרסם בראשית שנות ה-70 ,עת החלה להיווצר התעניינות מסוימת בעבריינות ובענישה של עבריינים זקנים. המאמר נכתב על ידי הקרימינולוגים ברגמן ואמיר(Bergman & Amir, 1973) שהיו בשעתו פורצי הדרך ובחנו את הקשיים החברתיים והתרבותיים של העבריינים הקשישים (בני 60 ומעלה). לטענתם, מספר העבריינים הקשישים קטן יחסית, משום שאלה נהנים מיחס סלחני ומתחשב של הרשות השופטת. בכל הנוגע לאסירים קשישים, ברגמן ואמיר שרטטו תמונה אשר באופן כללי שיקפה מציאות של חולשה ותלות. הם טענו כי המצב הפיזי והמנטלי של האסירים הזקנים מתדרדר במהירות בכלא. הם תיארו את האסירים הזקנים כנתונים לחסדי האסירים הצעירים, שהם אגרסיביים יותר ומפחידים, מאיימים או משפילים את האסירים הזקנים. האסירים הזקנים, על פי תיאור זה, מדוכאים ותלויים בהגנה שמספקים להם הסוהרים ושלטונות הכלא, ולבסוף אף סובלים מהיעדר חברים, תעסוקה ותנאי מחייה סבירים.

מחקר הבא שנערך בנושא בישראל, היה מחקרם של סילפן ועמיתיו (Silfen et al., 1977). המחקר התפרסם בשנת 1977 והתבסס על ראיונות עם 15 אסירים בני +50**.** חוקרים אלה התמקדו בהסתגלות של אסירים זקנים בישראל לעונש המאסר. ממצאי מחקר זה סתרו את טענותיהם הקודמות של החוקרים אמיר וברגמן. סילפן ובן- דוד מצאו, כי רוב האסירים הזקנים הסתגלו היטב לחיים בכלא. יתרה מכך, האסירים הזקנים נראו בריאים יותר וצעירים יותר מגילם הכרונולוגי, ובניגוד לנטען על ידי אמיר וברגמן, הם לא סבלו מהשפלה או מפגיעתם של אסירים צעירים יותר, אלא להפך - זכו לכבוד ואף לסיוע מהם. יתרה מכך, כאשר אסירים זקנים נתקלו בבעיות תפקודיות, שלטונות הכלא הפגינו גמישות ובאו לקראתם על ידי מתן הקלות מסוימות. הדבר לא נעשה במסגרת מדיניות כוללת כלשהי, אלא מכוח הדינמיקה היומיומית של חיי הכלא.

בשנות ה-90 נערכו שני מחקרים חשובים נוספים. בשנת 1995 פורסם מחקר של ברק ואחBarak), (et al., 1995. חוקרים אלה התמקדו בניתוח מצבם הנפשי של עבריינים זקנים שזו להם ההרשעה הראשונה. ממצאיהם ציינו את הממצא לפיו כמחצית מהעבריינים הזקנים נמצאו כסובלים מהפרעה נוירופסיכיאטרית, וכמחצית מתוך קבוצה זו סבלה מדמנציה והפרעות אישיות. המחקר, שהיה תיאורי במהותו, התבסס על כלל אוכלוסיית הקשישים שהיו שפוטים בבתי הסוהר בישראל בשנים 1994-1992 .הממצאים התיאוריים של המחקר הציגו, לראשונה בישראל, תמונה מקיפה אודות התפלגות האסירים הקשישים על פי קשת מאוד מגוונת של משתנים. מעניין כי בסופו של דבר, מחקר זה הסתפק בממצאים תיאוריים בלבד, ולמרות היקפו הנרחב, נמנע מלנסות ולמצוא קשרים מחקריים מעבר לממדים התיאוריים.

ב-2006 ערך דורון מחקר איכותני שמטרתו הייתה לנסות ולהבין, ללמוד ולהכיר את עולמם של האסירים הזקנים העצמאיים השוהים בבית המאסר מעשיהו (דורון, 2006Doron, 2007;). במחקר השתתפו 12 אסירים שהיו דיירים באגף הקשישים או אגף החולים בבית המאסר מעשיהו, מרביתם (8) היו רצידיביסטים שמאסרם זה איננו המאסר הראשון. המחקר הציג חוויה דואלית של אסירים המזדקנים. מצד אחד הם תיארו את תנאיהם כ"גן עדן" בהשוואה לאסירים אחרים. התנאים שלהם לא נוקשים, יכולים להסתובב בחוץ או לבצע פעילות על הדשא. מספק אשליה שאין למה לדאוג. מצד שני מדובר בכלא השולל את חירותך ולא מאפשר לך לחיות את חייך כפי שהית רוצה לחיות אותם או להיפגש עם בני המשפחה. היחס הדואלי כלפי חווית המאסר מתאר את בית סוהר "מעשיהו" כ - "עיר מקלט" בתוככי "מדינת" שירות בתי הסוהר. אגף הקשישים בבית המאסר מעשיהו הוא אפוא מתקן כליאה ייחודי: הוא איננו "גן עדן" וגם איננו "גיהינום", אך יש בו מרכיבים של שניהם. הוא מהווה מקלט ומפלט המגונן על קבוצת אסירים ייחודית, ויוצר עבורם מסגרת מוגנת וחופשיה יחסית, אותה לא היו מסוגלים למצוא במתקני כליאה רגילים אחרים. ממצאי מחקר זה, מצביעים אם כך כי כל ניסיון לתאר את חווית הכליאה בגיל הזקנה באופן חד-ממדי, כ"גן-עדן" או כ"גיהינום" - חוטא למציאות. המציאות היא מורכבת ומשלבת היבטים של שני המאפיינים גם יחד. שילובם של שני המאפיינים, במיוחד בגיל הזקנה, יוצר אם כן חווית מאסר שהינה ייחודית לאסירים הזקנים, אשר נחשפה במסגרת הקולות שהובאו במחקר זה, ומציגה את אגף הקשישים בבית המאסר מעשיהו כמתקן כליאה מיוחד במינו.

אוכלוסיית האסירים המבוגרים היא אוכלוסייה המאופיינת שהצלבה של גורמי חולשה, גיל ומאסר. המונח 'הצטלבויות', או 'הדרות מרובות' (Intersectionality) הוא תחום מחקרי שהולך וצובר תאוצה כיום בשיח האקדמי. הוא מתאר מפגש מצטלב של קטגוריות שיוך חברתי ומצביע על ריבוי צירי אפליה והדרה כלפי קבוצות מודרות (Crenshaw, 1991). מונח זה מבוסס על ההכרה כי גורמי החלשה שונים אינם מהווים ישויות נפרדות, אלא עשויים להתקיים במשותף כתופעה מורכבת המעצבת תופעות רבות של אי שיוויון חברתי ((Collins, 2015; Luna, 2018.

מסקירת ספרות בתחום ההזדקנות בכלא בישראל נראה כי נעשו מעט מאוד מחקרים למרות העלייה בשיעורי האסירים המבוגרים. הסוגייה שכמעט ואין לה התייחסות בספרות המחקרית הן בארץ והן בעולם היא חווית המאסר של אסירים שנכלאו בפעם הראשונה בגיל מבוגר.

מטרתו של המחקר הנוכחי היא בחינת חוויית המאסר בקרב אוכלוסיית המבוגרים במאסר ראשון, מנקודת מבטם של האסירים עצמם, מנגנוני ההסתגלות אשר הם מפתחים, הקשיים והחששות העיקריים שבהם הם נתקלים ובחינת המענים שעשויים לסייע להסתגלותה של אוכלוסייה ייחודית ובכך לאפשר בניית תוכניות התערבות ושיקום מותאמותהן בכלא והן לאחר שחרורם.

**שיטה**

**משתתפים**

כ-15-20 משוחררים ברישיון אשר נכלאו בפעם הראשונה בהיותם בני 55 ומעלה ופרטיהם נמצאים בידי הרשות לשיקום האסיר..

**כלים**

ראיונות עומק חצי מובנים. הראיונות יתבצעו על ידי עוזר מחקר המתמחה הן בתחום הכליאה והן בתחום הגרנטולוגיה.

**זמן המחקר:**, אוקטובר 2022 עד ספטמבר 2023- השגת אישורים ואיסוף הנתנוים

 אוקטובר 2023- יוני 2024- ניתוח נתונים וכתיבת הדוח.

**פירוט תקציבי:**

עוזרי מחקר – 500 שעות – 17,000 ₪

החזר נסיעות- 3,000 ₪

תרגום ועריכה לשונית-

הוצאת דו"ח מקר בנושא תהליכי הזדקנות בכלא ורווחה נפשית של האסירים המבוגרים- 15,000 ₪

רכישת ציוד להדפסה (מדפסת, דיו, דפים)- 2,000 ₪

נסיעה לכנס בינלאומי והצגת ממצאי המחקר (2 חוקרים) – 10,000 ₪

סה"כ: 51,000 ₪

**מקורות**

דוידסקו, ע' וולק, ד' (2012). **אסירים מבוגרים: בין שילוב לבידול, פרסום מס' 02-2012LR** . יחידת ה

מחקר, שירות בתי סוהר

דורון, י' (2006). גן עדן או גהינום? על זקנים והזדקנות בבית המאסר מעשיהו. **צוהר לבית הסוהר, 10**, 11- 20.

שירות בתי סוהר (2021). דו"ח שירות בתי סוהר לשנת 2020. שירות בתי סוהר

<https://www.gov.il/BlobFolder/reports/doch_shnati2020/he/%D7%93%D7%95%D7%97%20%D7%A9%D7%A0%D7%AA%D7%99%202020.pdf>

Aday, R. H. (1994). Aging in prison: A case study of new elderly offenders. *International*

*Journal of Offender Therapy and Comparative Criminology*, *38*(1), 79-91. <https://doi.org/10.1177/0306624X9403800108>

Aday, R. H. (2003). *Aging prisoners: Crisis in American corrections*.  Praeger Publishers.

Aday, R. H., & Krabill, J. J. (2011). *Women aging in prison: A neglected population in the*

*correctional system* (p. 239). Lynne Rienner Publishers.‏

Barak, Y., Perry, T., & Elizur, A. (1995). Elderly criminals: a study of the first criminal

offence in old age. *International Journal of Geriatric Psychiatry*, *10*(6), 511-516.‏ <https://doi.org/10.1002/gps.930100611>

Bergman, S., & Amir, M. (1973). Crime and delinquency among the aged in

Israel. *Geriatrics*, *28*(1), 149-157.‏

Collins, P. H. (2015). *Intersectionality’s deﬁnitional dilemmas*. The Annual Review of

Sociology 41, 1–20. <https://www.annualreviews.org/doi/pdf/10.1146/annurev-soc->073014-112142

Crenshaw, K. (1991). Mapping the margins: Intersectionality, identity politics, and violence against women of color. *Stanford Law Review, 43*(1241), 1241-1299.

 https://doi.org/10.2307/1229039

Doron, I. (2007). Heaven or hell? Aging behind bars in Israel. *Hallym International Journal*

*of Aging*, *9*(2), 145-159.‏

Goetting, A. (1984). The elderly in prison: A profile. *Criminal Justice Review, 9*(2), 14–24.

<https://doi.org/10.1177/073401688400900203>

Luna, F. (2018). Identifying and evaluating layers of vulnerability – a way forward. *Developing*

*World Bioeth,* 19(2), 86–95. <https://doi.org/10.1111/dewb.12206>

Maschi, T., Morrisey, M. B., & Leigey, M. (2013). The case for human agency, well-being,

and community reintegration for people aging in prison. *Journal of Correctional Health Care,* 19(3), 194–210. <https://doi.org/10.1177/1078345813486445>

Silfen, P., Ben David, S., Kliger, D., Eshel, R., Heichel, H., & Lehman, D. (1977). The

adaptation of the older prisoner in Israel. I*nternational Journal of Offender Therapy and Comparative Criminology, 21*(1), 57–65. <https://doi.org/10.1177/0306624X7702100108>

Sodhi‐Berry, N., Knuiman, M., Preen, D. B., Alan, J., & Morgan, V. A. (2015). Predictors of

post‐sentence mental health service use in a population cohort of first‐time adult offenders in Western Australia. *Criminal Behavior and Mental Health*, *25*(5), 355-374.‏ <https://doi.org/10.1002/cbm.1927>

Uzoaba, J. H. (1998). *Managing older offenders: Where do we stand?* Research Branch,

Correctional Service of Canada.‏

Wahidin, A., & Aday, R. H. (2010). Later life and imprisonment. In *The SAGE handbook of*

*social gerontology* (pp. 1646-1679). Sage.‏